На основу члана 119. став 1. тачка 1), а у вези са чланом 99. ст. 1. тач.1), чланом 108. став 1 и чланом 189. став 1. тачка 8) Закона о основама система образовања и васпитања (“Службени гласник РС”, број 88/17, 27/18- др. закон, 10/19, 27/18- др. закон, 6/20 и 129/21- даље: ЗОСОВ), члана 41. Закона о основном образовању и васпитању („Службени гласник РС“, бр. 55/13, 101/17, 10/19, 27/18 - др. закон и 129/21), у складу са Упутством за израду акта којим установе образовања и васпитања прописују мере, начин и поступак заштите и безбедности деце и ученика (“Службени гласник РС”, број 67/22), Школски одбор ОШ „Владика Николај Велимировић“ у Ваљеву, на. седници одржаној 13.09.2022. године, донео је

**ПРАВИЛНИК О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ УЧЕНИКА ЗА ВРЕМЕ БОРАВКА У ШКОЛИ И СВИХ АКТИВНОСТИ КОЈЕ ОРГАНИЗУЈЕ ШКОЛА**

**ОСНОВНЕ ОДРЕДБЕ**

**Члан 1.**

Заштита и безбедност ученика обезбеђују се у складу са Упутством за израду акта којим установе образовања и васпитања прописују мере, начин и поступак заштите и безбедности деце и ученика (“Службени гласник РС”, број 67/22) и овим Правилником (у даљем тексту: Правилник).

Правилником о мерама, начину и поступку заштите и безбедности ученика, уређују се мере, начин и поступак заштите и безбедности ученика Основне школе „Бранко Пешић“ (у даљем тексту: Школа) за време боравка у Школи и свих активности које организује Школа, обавезу Школе да спроводи мере које је утврдила овим Правилником и одговорност запослених и ученика за неизвршавање одредаба овог Правилника.

Правилник је донет на основу анализе потенцијалних и актуелних ризика у организацији рада Школе, који се односе на просторне, техничке, временске и друге организационе услове, и то: приступ Школи (згради и дворишту); сигурност простора око Школе; сигурност у унутрашњем простору Школе; специфичне услове и околности које су карактеристичне за Школу и њену околину, прописаних Упутством.

У прописивању мера, начина и поступка заштите и безбедности ученика Школа сарађује са надлежним органима општине Земун, из чијег буџета се обезбеђују средства за спровођење мера прописаних овим Правилником.

У финансиjском плану школе обезбеђуjу се средства за заштиту и безбедност ученика у складу са прописаним мерама овог Правилника.

У поступку прописивања мера за заштиту и безбедност деце и ученика учествује и Савет родитеља Школе, а прибавља се и мишљење Ученичког парламента.

На материју коју уређује овај Правилник сходно се примењују одредбе других општих аката Школа – Правилника о безбедности и здрављу на раду, Правила о заштити од пожара, Правила понашања у Школи и других аката, чија је примена од значаја за остваривање заштите и безбедности ученика.

**Члан 2.**

Ученици имају право на заштиту и безбедност у школској згради и школском дворишту, а ван школске зграде и школског дворишта - за време остваривања свих облика образовно-васпитног рада, свих наставних и ваннаставних активности које организује Школа (нпр. такмичења, смотре, јавни наступи, путовања, излети, екскурзије, кампови, посете музејима, одласци у позоришта и др.), у складу са законом и овим Правиликом.

**ОБАВЕЗЕ ШКОЛЕ У ЗАШТИТИ ОД ДИСКРИМИНАЦИЈЕ, ЗЛОСТАВЉАЊА, ЗАНЕМАРИВАЊА, СТРАНАЧКОГ ОРГАНИЗОВАЊА И ДЕЛОВАЊА**

**Члан 3.**

Ученици имају право на заштиту и безбедност у школи од поступака других ученика, као и запослених, родитеља, осносно других законских заступника, као и трећих лица који угрожавају њихову безбедност.

Заштита и безбедност ученика у Школи остварује се:

- Забраном дискриминацијe и дискриминаторског поступања, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, ограничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације;

- Забраном физичког, психичког, социјалног, сексуалног, дигиталног и сваког другог насиља, злостављања и занемаривања;

- Забраном понашања којим се вређа углед, част или достојанство;

- Стварањем материјалних и техничких услова којима се спречавају и онемогућавају активности или појаве које могу да угрозе безбедност ученика.

Програм заштите од насиља, злостављања и занемаривања и програми превенције других облика ризичног понашања, као што су, нарочито, употреба алкохола, дувана, психоактивних супстанци и малолетничка деликвенција, саставни су део развојног плана, школског програма и годишњег плана рада Школе а остварују се у складу са Законом, правилником којим се уређује протокол поступања у установи у одговору на насиље, злостављање и занемаривање и правилником којим се уређује поступање установе у случају сумње или утврђеног дискриминаторног понашања и вређања угледа, части или достојанства личности.

Школа израђује и реализује годишње програме заштите од насиља, злостављања и занемаривања, програме спречавања дискриминације, превентивне и интервентне програме са циљем промене понашања код ученика.

Остваривању овог вида заштите и безбедности ученика служе поштовање одредаба Правила понашања у Школи, активности стручног тима за заштиту од дискриминације, насиља, злостављања и занемаривања и других одговарајућих стручних органа.

Школа је дужна да одмах поднесе пријаву надлежном органу ако се код детета или ученика примете знаци насиља, злостављања или занемаривања.

У Школи је забрањен сваки облик насиља и злостављања од стране ученика, његовог родитеља и одраслог над наставником, стручним сарадником или другим запосленим. Због повреде ове забране, против родитеља се покреће прекршајни, односно кривични поступак.

У Школи није дозвољено страначко организовање и деловање и коришћење простора школе у те сврхе.

**Члан 4.**

Школа најмање једном годишње врши **анализу потенцијалних и актуелних ризика** у организацији рада Школе (просторни, технички, временски и други организациони услови) и то:

1) **Приступ објекту** Школе (згради и дворишту) – приступачност дворишта за кретање свих учесника у образовно-васпитном процесу; конфигурација терена и близина саобраћајница, пешачких прелаза, „лежећих полицајаца“, семафора,;

2) **Сигурност простора** – ограђеност дворишта и степен ризика од могућности приступа трећих лица том простору, осветљеност простора око школе, видео надзор, стање громобрана, расвете и инсталација – водоводне, канализационе, грејне, гасне и електричне мреже и др.;

3) **У унутрашњем простору** – стање објеката у којима се изводи образовно-васпитни рад; приступачност објекта за све учеснике у образовно-васпитном процесу; стање санитарних чворова, стање, стабилност и сигурност степеништа и рукохвата, прозора, електричних инсталација, рачунара, стање фискултурних сала и спортских терена и опреме, радионица и кабинета са машинама, апаратима и другим уређајима, алатима, прибором, хемикалијама и другим средствима за рад, приступних рампи, подизних платформи, лифта, приступ уређајима за грејање и простору за складиштење огрева и др.;

4) **специфични услови и околности** које су карактеристичне за установу - рад у сменама, број деце и ученика и друго.

**Члан 5.**

У циљу заштите и безбедности ученика, Школа предузима следеће **мере**:

1) сарадња са државним органима и органима јединице локалне самоуправе;

2) физичка заштита и безбедност, остварује се кроз: контролу безбедности самог објекта и дворишта Школе; контролу уласка и изласка из Школе; контролу исправности електро, водоводних и других инсталација и уређаја; заштиту у случају елементарних непогода (пожара, поплаве и др.); прву помоћ; заштиту за време јавних окупљања; заштиту за време рекреативне наставе, екскурзија, излета; заштиту за време организовања активности ван Школе; заштиту ученика у саобраћају; предузимање других мера у циљу остваривања физичке заштите и безбедности ученика;

3) дежурство наставника и помоћно-техничког особља;

4) осигурање ученика;

5) обезбеђивање свих елемената заштите од елементарних непогода - пожара, поплава, земљотреса, удара грома, других несрећа/удеса, катастрофа или других ванредних околности и ситуација (одрони, клизишта, ерозије, неодостатак воде за пиће, епидемије/пандемије, биљне болести, болести животиња, екстремне временске појаве, техничко-технолошке несреће...) које могу угрозити безбедност ученика Школе;

6) друге мере у циљу заштите и безбедности ученика, утврђене законом и овим Правилником;

7) о донетим мерама заштите и безбедности, на одговарајући начин (усмена информација, писмено обавештење, на огласној табли или званичној интернет страници Школе и сл.) Школа упознаје децу и ученике, њихове родитеље, односно другог законског заступника, као и све запослене;

8) пре измене и допуне постојећих, односно израде нових аката, Школа припрема анализу потенцијалних и актуелних ризика у организацији рада Школе (просторни, технички, временски и други организациони услови);

9) планира превентивне и интервентне програме са циљем промене понашања код ученика.

Школа и запослени у Школи обезбеђују остваривање права детета и ученика у складу са законом.

**САРАДЊА СА ДРЖАВНИМ ОРГАНИМА И ОРГАНИМА ЛОКАЛНЕ САМОУПРАВЕ**

**Члан 6.**

Ради свеобухватне заштите и безбедности ученика, у поступку прописивања, извршавања мера и заједничких активности усмерених на обезбеђивање заштите и безбедности деце и ученика, Школа сарађује са институцијама на националном и локалном нивоу:

* Министарством просвете, науке и технолошког развоја,
* Школском управом за град Београд,
* Секретаријатом за образовање Градске управе града Београда,
* Општином Земун, Одељењем за образовање општине Земун,
* Министарством унутрашњих послова – Полицијска управа општине Земун
* Центрима за социјални рад и домовима здравља општине на чијој територији се налази школа и општина на којима су пребивалишта ученика Школе.

Мере, начин и поступци заштите и безбедности ученика предузимају се у складу са правилима и протоколима за поступање надлежних служби.

**Члан 7.**

Уз помоћ служби надлежних Министарстава и Градске управе, Школа се стара да саобраћајна сигнализација у околини Школе буде постављена на начин који ће омогућити максималну безбедност ученика приликом доласка и одласка из Школе.

Школа пред надлежним органима покреће иницијативе ради побољшања безбедности у саобраћају на прилазима Школи (постављање "лежећих полицајаца", семафора и других уређаја, организовање дежурства саобраћајних полицајаца и тако даље).

Заштита ученика у саобраћају обезбеђује се организовањем предавања саобраћајних стручњака, приказивањем филмова о саобраћају, разговором на часовима одељенске заједнице и родитељским састанцима.

**Члан 8.**

Сарадња са Министарством унутрашњих послова (у даљем тексту: МУП), одвија се првенствено кроз обилазак Школе и околине од стране патроле МУП-а, одељења општине Земун, ради контролисања услова за несметан рад Школе и спречавање настанка потенцијалних проблема.

Школа остварује сарадњу са надлежним инспекторима службе за малолетничку деликвенцију којима се пријављује свака ситуација у Школи или у понашању ученика која може довести до деликвентног понашања, како би се на време спречила ова појава и тиме остварила безбедност других ученика Школе.

Школи се, на основу процене безбедности од стране надлежних органа унутрашњих послова, додељује школски полицајац који учествује у заштити ученика и који повезује Школу са МУП-ом, одељење општине Земун и надлежним инспекторима службе за малолетничку деликвенцију.

У време ваннаставних активности везаних за Школу (екскурзије, такмичења и сл), Школа је у обавези да благовремено пријави свако путовање ученика, како би радници МУП-а обавили преглед ангажованих аутобуса и старали се о безбедности ученика за време трајања путовања.

Превоз ученика, по правилу и због заштите и безбедности ученика, не врши се у касним ноћним или раним јутарњим сатима.

У случају најаве о постављеној експлозивној направи настава се одмах прекида, обавља се евакуација свих лица из свих школских просторија и обавештавају надележни органи унутрашњих послова ради противдиверзионог прегледа.

**Члан 9.**

У сарадњи са Министарством просвете, Школа се стара да сви облици образовно-васпитног рада теку без застоја и проблема, да свеукупни односи учесника наставног процеса буду такви да ученици Школе буду безбедни и заштићени од свих облика дискриминације и насиља.

**ДЕЖУРСТВО У ШКОЛИ, КОНТРОЛА ОБЈЕКТА И ДВОРИШТА**

**Члан 10.**

Дежурство у Школи изводе **дежурни наставници и помоћно-техничко особље** (даље: **дежурна лица**), у складу са процесом наставе.

Дежурна лица врше контролу уласка у школску зграду и старају се општој безбедности у Школи.

Дежурство почиње 15 минута пре почетка наставе, а завршава се 15 минута након завршетка последњег часа.

Директор Школе доноси **распоред дежурства** наставника најкасније за наредну радну недељу и врши контролу његовог извршавања.

**Члан 11.**

**Дежурни наставници** дужни су да обављају дежурство у делу Школе предвиђеном распоредом дежурстава, о свим уоченим променама обавештавају директора Школе, извршавају његове налоге и омогућавају безбедан улазак и излазак ученика из Школе.

Дежурни наставник обавезан је да на дежурство дође 15 минута пре почетка наставе и да води рачуна о благовременом почетку наставе. У случају недоласка неког наставника у Школу, обавештава директора, помоћника директор и руководиоца стручног већа за области предмета како би се предузеле мере за обезбеђивање замене.

Дежурни наставници брину о општој безбедности у Школи, предузимају мере да се очува дисциплина, ред и мир у Школи, решавају евентуалне конфликте међу ученицима а о ремећењу реда и наставе обавештавају директора Школе или помоћника директора.

Дежурни наставници уредно воде књигу дежурних наставника. Све промене уписују у књигу дежурства наставника и о томе обавештавају директора Школе.

**Члан 12.**

Настава у Школи изводи се у оквиру петодневне радне недеље у две смене, по распореду часова, који је видно истакнут.

**Члан 13.**

За откључавање улазних врата у школску зграду пре почетка наставе задужене су чистачице а овлашћени још и домар, директор и запослени по овлашћењу директора.

За закључавање улазних врата у школску зграду на крају радног времена задужене су чистачице, а домар по налогу директора.

За време трајања наставе и других активности, стално су откључана само главна улазна врата Школе.

На остала улазна врата наставном особљу, ученицима, родитељима и трећим лицима није дозвољен улазак.

Сви наставници на крају часа, односно наставе, напуштају учионицу (кабинет) тек пошто из ње испрате ученика или све ученике.

Наставник који организује допунски час или неке друге активности, дужан је да брине о боравку ученика од почетка до краја ових активности.

**Члан 14.**

**Помоћно-техничко особље (чистачице и домар)** долазе у школу 120 минута пре почетка првог часа.

Домар и чистачице свакодневно, најмање два пута (на почетку и по истеку свог радног времена) обилазе и прегледају све учионице, ходнике, тоалете и друге просторије, као и двориште.

Чистачица по истеку радног времена проверава да ли су сви прозори и врата затворени, искључује светла, проверава водоводне, грејне и друге инсталације.

Све уочене недостатке и појаве које могу да угрозе безбедност ученика свакодневно прате, отклањају, пријављују директору Школе.помоћнику директора и домару.

Уочене кварове и оштећења неодложно отклања домар, задужен је и одговоран за чишћење снега у дворишту и прилазима Школи.

Кварове који не могу безбедно да се отклоне или за које Школа не располаже потребном опремом и средствима или превазилазе оквире редовног одржавања – помоћно-техничко особље пријављује надлежним службама и директору Школе.

Помоћно-техничко особље помаже у раду дежурним наставницима.

У сарадњи са дежурним наставницима проверава разлоге доласка трећих лица у Школу, прати њихово кретање у школској згради и стара се о томе да улазна врата Школе буду под сталним надзором.

Помоћно-техничко особље обавештава дежурног наставника, помоћника директора или директора о ремећењу реда и наставе и благовремено предузима мере да се очува ред и мир у Школи, како би се обезбедила безбедност ученика и запослених.

**НАЧИН ЕВИДЕНТИРАЊА И КОНТРОЛА УЛАСКА ТРЕЋИХ ЛИЦА У ЗГРАДУ ШКОЛЕ**

**Члан 15.**

Приликом уласка у школску зграду чистачица је дужна да утврди идентитет и разлоге доласка трећих лица у Школу, а за време обављања послова одржавања хигијене или паузе (одмора у току дневног рада) - контролу уласка трећих лица у зграду Школе преузима дежурни наставник.

Чистачица или дежурни наставник забраниће улазак у зграду лицу са оружјем, опасним оруђем, под дејством алкохола или других омамљујућих средстава и обавестити директора Школе.

**Члан 16.**

Дежурна лица неће дозволити улаз у школску зграду лицима која су неприкладно одевена.

Под неприкладном и непристојном одећом сматра се долазак у школску зграду у непримерено кратким сукњама, блузама са великим деколтеом или танким бретелама, изразито кратким или провидним блузама, у кратким панталонама и мајцама без рукава, као и у обући која је непримерена уласку у школску зграду (папуче, нануле и слично).

**УНОШЕЊЕ И ИЗНОШЕЊЕ ПАКЕТА, ОПРЕМЕ И СРЕДСТАВА ЗА РАД**

**Члан 17.**

Свим лицима која улазе у школску зграду забрањено је уношење пакета и других сличних предмета, осим оних који су намењени за службене потребе или наставу.

Они се остављају до изласка лица из школске зграде у просторији која је за то одређена. Дежурна лица су овлашћена да затраже обавештење о садржини пакета, а по потреби могу проверити његову садржину.

Лицу које одбије да покаже садржину пакета, ускратиће се улазак у школску зграду.

**Члан 18.**

Средства за рад и потрошни материјал забрањено је износити из школске зграде, осим када то одобри директор Школе.

**ФОТОГРАФИСАЊЕ, АУДИО И ВИДЕО СНИМАЊЕ, ОБЈАВЉИВАЊЕ ВИДЕО И ЗВУЧНИХ МАТЕРИЈАЛА И УСЛОВИ ЗА РАД НОВИНАРА**

**Члан 19.**

Није дозвољено фотографисање, аудио и видео снимање у школској згради.

Јавно приказивање снимака, видео и звучних материјала са наступа ученика обавља се уз претходно прибављену сагласност родитеља или другог законског заступника ученика.

Фотографисање, аудио и видео снимање у школској згради од стране акредитованих новинара, фоторепортера и сниматеља може се обавити само уз предходно писмено одобрење директора Школе.

Акредитовани новинари, фоторепортери и сниматељи, дужни су да приликом фотографисања, аудио и видео снимања, воде рачуна да се тиме не нарушава лични интегритет и приватност лица које се фотографише или снима.

У случају неовлашћеног снимања дежурна лица овлашћена су да фотографа или сниматеља удаље из школске зграде.

**МОГУЋНОСТИ БОРАВКА У ШКОЛИ, НАЧИН УТВРЂИВАЊА ИДЕНТИТЕТА ЛИЦА КОЈА ВРШЕ РОДИТЕЉСКО ПРАВО ИЛИ ИМАЈУ СТАРАТЕЉСТВО НАД ДЕТЕТОМ, МОГУЋНОСТИ НЕПОСРЕДНОГ УЧЕШЋА РОДИТЕЉА У АКТИВНОСТИМА ШКОЛЕ И САРАДЊА СА РОДИТЕЉИМА**

**Члан 20.**

Продужени боравак ученика млађег узраста (до 12 година) после и између часова или смена није омогућен.

Дозвољен је боравак ученика који имају паузу у току дана између часова, у ходнику Школе, у делу простора који одреди директор Школе, уз обавезу ученика да не ремете наставу и друге радне процесе.

Дозвољен је боравак родитеља или другог законског заступника, ради пратње, довођења/чекања/одвођења детета и ученика млађег узраста у ходнику Школе, у делу простора који одреди директор Школе.

Идентитет лица која врше родитељско право или имају старатељство над дететом када га доводе/чекају/одводе из Школе, када их не познају лично и по имену - утврђују дежурна лица увидом у јавну исправу с фотографијом и јавну исправу о родитељском праву/старатељству, издату од надлежног државног органа. Сведок идентитета пред дежурним лицима може бити и одељењски старешина или предметни наставник ученика.

Родитељи или други законски заступници учествују у раду родитељских састанака, у данима „отворених врата“ одељењских старешина и предметних наставника, у раду школских тимова и актива, у свим видовима сарадње Школе са родитељима.

**Члан 21.**

Када ученик због неоправдане одсутности са наставе од најмање пет часова може остати без надзора, Школа предузима мере појачаног васпитног рада у сарадњи са родитељима, односно другим законским заступницима, а у циљу промене његовог понашања и његове заштите и безбедности.

**Члан 22.**

Стручни сарадници Школе, у сарадњи са одељењским старешинама, остварују увид у породичне прилике, када уоче промене у понашању и учењу ученика и у случају констатације да постоји недовољна брига и надзор у породици, предлажу директору Школе обраћање надлежном центру за социјални рад, у циљу предузимања мера ради пружања помоћи.

**Члан 23.**

Школа предузима мере превенције, едукације и информисања ученика и родитеља преко огласне табле Школе, интернет странице и родитељских састанака, и обавештава надлежне државне огране и сарађује са њима у циљу спречавања угрожавања физичког и психичког интегритета ученика у Школи и околини.

**ВИДЕО НАДЗОР**

**Члан 24.**

Школа може организовати видео надзор објекта, на улазу у Школу, ходницима и дворишту.

Видео надзор спроводи се у циљу повећања безбедности и здравља на раду ученика, запослених и других лица, нарочито у просторијама у којима би благовременим уочавањем и откривањем штетних, опасних и нежељених догађања могао бити спречен или битно умањен настанак повреда на раду, хаварија, пожара и других штетних последица; ради заштите имовине Школе; спречавања и смањивања ризика који може настати приликом евентуалних пљачки, провала, крађа, туче, насиља и других нежељених и противправних ситуација поводом којих може доћи до штетних последица; спречавања настанка материјалне и нематеријалне штете; унапређења процеса рада; прикупљања потребних чињеница у циљу покретања дисциплинског или другог поступка против запосленог или ученика.

**ОСИГУРАЊЕ УЧЕНИКА**

**Члан 25.**

Школа је у обавези да на почетку сваке школске године упозна родитеље са могућношћу осигурања ученика од последица несрећног случаја (незгоде) које се могу евентуално десити и са условима под којима се врши осигурање.

Школа путем донација родитеља осигурава све ученике уплатом премије осигурања и на тај начин омогућава заштиту ученика од свих ризика у свакодневном животу (у Школи, код куће, на путу, екскурзији и сл.).

**ЗАШТИТА ОД ПОПЛАВЕ, ПОЖАРА, УДАРА ГРОМА И ДРУГИХ ЕЛЕМЕНТАРНИХ НЕПОГОДА**

**Члан 26.**

У циљу заштите ученика и запослених, у Школи се спроведе мере заштите од **пожара** прописане законом, а које подразумевају обезбеђеност Школе довољним бројем ватрогасних апарата, обуку запослених за руковање њима и понашање у случају опасности, као и редовну контролу обучености запослених у сарадњи са Управом противпожарне полиције и Агенцијом за заштиту од пожара, са којом Школа сваке године закључује уговор.

**Члан 27.**

Школа предузима све законске мере заштите од пожара, обезбеђује довољан број противпожарних апарата и хидраната. Контрола исправности врши се сваких 6 месеци, у складу са Правилником о заштити од пожара.

Сви запослени у Школи морају бити упознати са одредбама Правилника о заштити од пожара и обавезни су да га примењују.

**Члан 28.**

Запослени и ученици одговорни су за спровођење противпожарних мера и дужни су да их се придржавају и старају се да спрече избијање пожара, а нарочито да:

* се упознају са опасностима од избијања пожара и да стално спроводе мере за заштиту од пожара;
* када примете пожар, најхитније обавесте запосленог задуженог за послове противпожарне заштите;
* учествују у гашењу пожара.

**Члан 29.**

Неспровођење, непридржавање и неизвршавање прописаних противпожарних мера од стране запослених сматра се повредом радне обавезе. Дисциплинска одговорност запослених не искључује материјалну и кривичну одговорност.

**Члан 30.**

Ради очувања живота запослених и ученика и имовине угрожене пожаром, запослени и ученици оспособљавају се за руковање уређајима, опремом и средствима намењеним за гашење пожара и спасавање људи и имовине.

Оспособљавање се врши по програму који утврди Школа, уз прибављену сагласност МУП-а. Програм оспособљавања састоји се из теоретског и практичног дела наставе и спроводи се сваке треће године.

**Члан 31.**

Школа је у обавези да врши редовну контролу громобранске инсталације од стране овлашћених организација и да поседује уредну документацију о томе. Евентуални недостаци морају се отклонити у најкраћем року.

Школа је обавезна да за време грмљавине обезбеди да ученици буду у школској згради.

**Члан 32.**

Ради остваривања заштите и безбедности ученика од поплаве или изливања фекалија, домар проверава исправност водоводних и канализационих инсталација и одговоран је за то да сва водоводна инсталација функционише нормално, па је у том смислу обавезан да у најкраћем могућем року отклања мање кварове на водоводним инсталацијама. За санирање већих кварова ће се постарати у сарадњи са директором Школе, да се ангажује одговарајућа служба.

Ради остваривања заштите и безбедности ученика од електричне енергије, домар проверава исправност електричних инсталација и предузима потребне мере у случају уочених промена које могу угрозити безбедност.

Сви запослени и ученици обавезни су да без одлагања обавесте чистачицу, домара, дежурног наставника, помоћника директора или директора Школе о уоченим променама на водоводним или канализационим инсталацијама, на електричним или громобранским инсталацијама, које могу угрозити безбедност или довести у питање њихово функционисање.

Уређаји, други предмети и материје који се користе у наставном процесу, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот или здравље ученика.

**Члан 33.**

Сви запослени су дужни да се одговорно понашају у случају елементарних непогода, а све у циљу заштите и безбедности ученика и запослених.

Школа у сарадњи са комуналном службом обезбеђује у случају снежних падавина, организује чишћење тротоара, постављање упозорења о могућности пада леденица и слично.

**ФИЗИЧКА ЗАШТИТА И БЕЗБЕДНОСТ УЧЕНИКА**

**Члан 34.**

Школа је дужна да обезбеди физичку заштиту и безбедност ученика за време остваривања образовно-васпитног рада у Школи и школском дворишту и за време активности које школа организује ван свог седишта.

**Члан 35.**

Школа је дужна да за време наставе и других активности у Школи и дворишту организује дежурство наставника и помоћно-техничког особља који проверавају, односно идентификују лица која улазе у зграду Школе.

**Члан 36.**

Просторије за пријем родитеља и других странака су хол на самом улазу у Школу, простор испред зборнице и канцеларије администрације.

Приступ родитеља или пратиоца ученика у учионицу, кабинет или друга места где се остварује образовно-васпитни рад, могућ је уз претходни договор са директором или наставником.

Забрањено је уношење оружја, оруђа и других средстава којима се може угрозити безбедност и живот ученика и особља Школе, односно нанети штета школској и личној имовини.

**Члан 37.**

Школа је дужна да омогући наставу физичког и здравственог васпитања на спортским теренима без присуства страних лица.

За време извођења наставе на спортском терену свлачионице морају бити закључане.

**ЗАШТИТА ОД БОЛЕСТИ, ПОВРЕДА И ПРВА ПОМОЋ**

**Члан 38.**

Школа остварује здравствено-хигијенску заштиту и безбедност ученика. То остварује кроз:

* редовно одржавање хигијене у Школи и дворишту, у складу са санитарно-хигијенским прописима и мерама;
* организује обављање периодичних систематских лекарских прегледа ученика;
* едукацију ученика о заштити здравља;
* поступа по мерама надлежних органа наложеним у складу са прописима у области здравства;
* у случају промена код ученика које се односе на његово здравствено стање обавештава родитеља, предузима хитне мере уколико су неопходне и сарађује са школским лекаром и надлежним здравственим институцијама.

**Члан 39.**

Помоћно-техничко особље дужно је да редовно одржава хигијену у просторијама Школе и у школском дворишту, уз примену атестираних хигијенских средстава и са прописаном опремом.

Чишћење и прање просторија и дворишта врши се непрекидно, према утврђеном распореду.

Домар Школе дужан је да води рачуна о исправности санитарних и других уређаја који могу да угрозе здравље и безбедност ученика, о исправности инсталација грејања, противпожарних средстава и друге опреме, као и да редовно одржава школско двориште (контролише шахтове, сливнике, школску ограду, капију и сл.).

Домар је задужен за чишћење снега и леда са степеништа, плочника у дворишту и прилаза Школи, а чистачице ову обавезу испуњавају у одсуству домара.

**Члан 40.**

Ради остваривања заштите и безбедности ученика од повреда, Школа:

1. ради заштите ученика од физичких повреда, у Школи се води рачуна о врстама подних подлога а за време брисања подова поставља се табла упозорења на клизав под;
2. обезбеђује набавку и коришћење школског намештаја, наставних и других средстава који су безбедни за употребу, по могућности с облим ивицама и да одговарају психофизичким својствима ученика

3) примењује стандарде и нормативе који се односе на школски простор, број ученика у одељењу и друге услове за обављање делатности;

4) обезбеђује стални надзор наставника или стручног сарадника за време рада на уређајима или с предметима који могу изазвати повреду, као и за време извођења активности које представљају потенцијалну опасност за настанак повреде.

**Члан 41.**

Школа је у обавези да на истакнутом месту за **прву помоћ** видно обележи где се налази комплет за прву помоћ, ко је задужен да проверава/допуњује садржину комплета, телефоне хитне помоћи и надлежног дома здравља, као и начин поступања у ситуацији када је потребно ученику указати прву помоћ или постоји сумња на потенцијални здравствени ризик или повреду ученика - ко позива хитну помоћ и обавештава родитеља и по потреби надлежну инспекцију.

Комплет са прву помоћ налази се код помоћно-техничког особља и фискултурној сали школе

Запослени који имају приступ ормарићима дужни су да одржаваjу ормариће у уредном стању и са потребним количинама санитетског материjала и средстава за пружање прве помоћи и да обавештаваjу референта за правне, кадровске и рачуноводствене послове у школи о утрошеном материjалу ради набавке потрошеног.

У зборници, просторијама помоћно-техничког особља и ходинику Школе, видно су истакнути бројеви телефона хитне помоћи, надлежног дома здравља, лица одређених и оспособљених за пружање прве помоћи и начин поступања у ситуацији када је ученику потребно указати прву помоћ или постоји сумња на потенцијални здравствни ризик или повреду. Предметни наставник или дежурно лице позива хитну помоћ, обавештава директора Школе и родитеља или другог законског заступника.

**Члан 42.**

Два пута годишње обавља се **дезинфекција, дезинсекција и дератизација** школских просторија.

У циљу обезбеђивања здравствене заштите и безбедности ученика и запослених, запослене у кафе-кухињи дужне су да редовно врше дезинфекцију радних површина и посуђа.

Након хаварија на водоводним инсталацијама у сертификованој лабораторији обавља се провера исправности воде за пиће.

Функционалност и чишћење клима уређаја обавља се једном годишње.

Забрањена је садња отровних собних биљака и биљака које изазивају алергије.

Забрањена је употреба токсичних спрејева и лепкова.

**ЗАВРШНЕ ОДРЕДБЕ**

**Члан 43.**

Неспровођење и непридржавање мера, начина и поступка заштите и безбедности од стране запослених, прописаних овим правилником, сматра се тежом повредом радних обавеза, за коју се води дисциплински поступак, у складу са Законом. Дисциплинска одговорност запослених не искључује кривичну и материјалну одговорност.

Свесно непридржавање правила и мера безбедности од стране ученика, прописаних овим правилником, сматра се тежом повредом обавеза ученика, за коју се води васпитно-дисциплински поступак, у складу са Законом.

**Члан 44.**

За све што није регулисано овим правилником, примењује се закон и други прописи који регулишу ову материју.

**Члан 45.**

За спровођење овог правилника овлашћен је и одговоран директор Школе.

Директор је дужан да у извештају о свом раду и раду Школи који подноси Школском одбору најмање два пута годишње, у смислу члана 126. став 4. тачка 17) Закона, укључи и извештавање о стању и спровођењу мера заштите и безбедности ученика и запослених. Извештај мора бити доступан у Школи, а о извештају се обавештавају Наставничко веће, Савет родитеља и Ученички парламент.

**Члан 46.**

Овај правилник ступа на снагу осмог дана од дана објављивања на огласној табли Школе.

**Члан 47.**

Даном ступања на снагу овог Правилника престаје да важи Правилник о мерама, начину и поступку заштите и безбедности ученика за време боравка у школи и свих активности које организује школа заведен под дел.бр. 175/1 од 05.04.2018. године.

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Иванка Мирјанић

Правилник је заведен под деловодним бројем 489/1од 13.09.2022. године, објављен на огласној табли Школе дана 14.09.2022. године, а ступa на снагу дана 23.09.2022. године.